CELEX: 32021R0907
Language: et
Date: 2021-06-04 00:00:00
Title: Nõukogu määrus (EL) 2021/907, 4. juuni 2021, millega muudetakse määrust (EÜ) nr 765/2006, milles käsitletakse piiravaid meetmeid Valgevene suhtes

4.6.2021   
               
               
                  ET
               
               
                  Euroopa Liidu Teataja
               
               
                  LI 197/1
               
            
         NÕUKOGU MÄÄRUS (EL) 2021/907,
         4. juuni 2021,
         millega muudetakse määrust (EÜ) nr 765/2006, milles käsitletakse piiravaid meetmeid Valgevene suhtes
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eelkõige selle artiklit 215,
         võttes arvesse nõukogu 15. oktoobri 2012. aasta otsust 2012/642/ÜVJP, mis käsitleb piiravaid meetmeid seoses olukorraga Valgevenes (1),
         võttes arvesse liidu välisasjade ja julgeolekupoliitika kõrge esindaja ning Euroopa Komisjoni ühisettepanekut,
         ning arvestades järgmist:
         
                     (1)
                  
                  
                     Nõukogu määrusega (EÜ) nr 765/2006 (2) nähakse ette rahaliste vahendite ja majandusressursside külmutamine ja keelatakse teha majandusressursse kättesaadavaks isikutele, üksustele ja asutustele, kes vastutavad inimõiguste tõsiste rikkumiste, kodanikuühiskonna ja demokraatliku opositsiooni mahasurumise eest, või kelle tegevus muul viisil kahjustab oluliselt demokraatiat või õigusriigi põhimõtteid Valgevenes või kes saavad kasu Lukašenka režiimist või toetust sellelt. Sellega keelatakse samuti osutada tehnilist abi seoses sõjaliste kaupade ühises Euroopa Liidu nimekirjas loetletud kaupade ja tehnoloogiatega või seoses kõnealuste kaupade tarnimise, tootmise, hoolduse või kasutamisega. Sellega on keelatud mis tahes isikule, üksusele või asutusele Valgevenes või kasutamiseks Valgevenes eksportida siserepressioonideks kasutada võidavat varustust, samuti on keelatud pakkuda sellega seotud tehnilist abi, vahendusteenuseid, rahastamist või rahalist abi.
                  
               
                     (2)
                  
                  
                     Määrusega (EÜ) nr 765/2006 jõustatakse otsuses 2012/642/ÜVJP sätestatud meetmed.
                  
               
                     (3)
                  
                  
                     Nõukogu otsus (ÜVJP) 2021/908, (3) millega muudetakse otsust 2012/642/ÜVJP, võeti vastu vastavalt Euroopa Ülemkogu 24. ja 25. mai 2021. aasta järeldustele pärast ELi sisesel lennul olnud Ryanairi lennuki ebaseaduslikku maanduma sundimist 23. mail 2021 Minskis. See vahejuhtum, mis näitas Valgevene lennundusasutuste ebausaldusväärsust, ohustas võltsitud tõenditele tuginedes lennundusohutust, eesmärgiga võimaldada Valgevene ametivõimudel pidada kinni ajakirjanik ja opositsiooniline blogija Raman Pratassevitš ja Sofia Sapega, ning oli järjekordne samm kodanikuühiskonna ja demokraatliku opositsiooni mahasurumisel Valgevenes.
                  
               
                     (4)
                  
                  
                     Määrust (EÜ) nr 765/2006 tuleks seetõttu vastavalt muuta.
                  
               
                     (5)
                  
                  
                     Käesolevas määruses sätestatud meetmete tõhususe tagamiseks peaks see jõustuma viivitamata,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määrust (EÜ) nr 765/2006 muudetakse järgmiselt.
            
                        1)
                     
                     
                        Artiklisse 1 lisatakse järgmine punkt:
                        
                                    „7.
                                 
                                 
                                    „Valgevene lennuettevõtja“ – Valgevene pädevate ametiasutuste poolt välja antud kehtiva lennutegevusloaga või samaväärse loaga lennutranspordiettevõtja.“
                                 
                              
                  
                        2)
                     
                     
                        Lisatakse järgmised artiklid:
                        
                           „Artikkel 8b
                           
                              1.   Kõigil Valgevene lennuettevõtjate, sealhulgas koodijagamise või plokk-broneeringu kokkulepete alusel turustava lennuettevõtjana tegutsevate lennuettevõtjate käitatavatel õhusõidukitel keelatakse liidu territooriumil maanduda, sealt õhku tõusta ja sealt üle lennata.
                           
                           
                              2.   Lõiget 1 ei kohaldata hädamaandumise ja hädaolukorras ülelennu puhul.
                           
                        
                        
                           Artikkel 8c
                           
                              1.   Erandina artiklist 8b võivad II lisas loetletud liikmesriikide pädevad asutused lubada õhusõidukil liidu territooriumil maanduda, sealt õhku tõusta või sealt üle lennata juhul, kui need pädevad asutused on teinud kindlaks, et selline maandumine, õhkutõus või ülelend on vajalik humanitaareesmärkidel või muul käesoleva määruse eesmärkidega kooskõlas oleval eesmärgil.
                           
                           
                              2.   Asjaomane liikmesriik teavitab või asjaomased liikmesriigid teavitavad teisi liikmesriike ja komisjoni kõikidest lõike 1 alusel antud lubadest.“
                           
                        
                     
                  
         
            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 4. juuni 2021
            
               
                  Nõukogu nimel
               
               
                  eesistuja
               
               A. P. ZACARIAS
            
         
         
            (1)  ELT L 285, 17.10.2012, lk 1.
         
            (2)  Nõukogu 18. mai 2006. aasta määrus (EÜ) nr 765/2006, mis käsitleb Valgevene vastu suunatud piiravaid meetmeid (ELT L 134, 20.5.2006, lk 1).
         
            (3)  Nõukogu 4. juuni 2021. aasta otsus (ÜVJP) 2021/908, millega muudetakse otsust 2012/642/ÜVJP, mis käsitleb piiravaid meetmeid seoses olukorraga Valgevenes (vt käesoleva Euroopa Liidu Teataja lk 3).